

**INNKOMNE SAKER TIL**

**INDRE FOSEN ARBEIDERPARTI**

**ÅRSMØTE I 2024**

Forslag 1:

Nå er det slik at både legevakt, Flyktningetjeneste, NAV, Fosen team, Voksenopplæring, og en del av kommune administrasjon - teknikksetat, økonomiavdeling, (bare for å nevne noe) holder til i Rissa.

Pr. i dag går det bare en buss fra Leksvik til Rissa mellom 7 og 15. Og turen tilbake fra Rissa til Leksvik er ikke enklere.

Bare som eksempel: hvis man tar 7:07 bussen fra Leksvik,  kan man ta 11 bussen tilbake (bruker 2 timer) eller 14: 50 bussen.

Det vil si at dersom man har en avtale kl 11, starter man kl 07, og er tilbake til Leksvik ca kl 16. Da bruker man 9 timer for et møte som varer kanskje 1 time.

Fra Råkvåg til Rissa går det 2 buss mellom 07 og 15, og to tilbake (10:54  og 14:48).

Kveld/helg tilbudet er enda verre.

Det er mange innbyggere som har behov til å møte opp til  avtaler med forskjellige tjenester.

Mange av dem er ungdommer, eldre og flyktninger som trenger fysiske møter og tett oppfølging.

Selv om det er kanskje fylke som har ansvar for kollektiv transport, mener jeg at (spesielt etter sammenslåing) det er kommunen sitt ansvar også å sorge for et bedre tilbud.

Mvh Virginia Rønning

**Styrets innstilling:**

**Saken sendes inn som sak til Årsmøtet i Trøndelag arbeiderparti med følgende formulering:**

**Kollektivtilbudet må styrkes i distriktene.**

**Med dagens kollektivtilbud kan ikke innbyggere reise kollektivt på en tilfredsstillende måte innad i egen kommune og mellom distriktssenter.**

**I indre Fosen kommune går det ikke kollektivtransport mellom Leksvik og Rissa utenom morgen og ettermiddag. Hvis man skal reise mellom disse plassene, må man enten ta hurtigbåten til Trondheim, for så å ta buss derifra til Rissa, eller kjøre egen bil.**

**For å reise kollektivt mellom Rissa og Brekstad, må man også først reise til Trondheim for så å reise kollektivt derifra til Brekstad.**

**Dette er en problematikk som må løses. Skoleungdommer må vente i mange timer på å komme seg hjem fra skolen etter siste time, skal man til legekontor kommer man seg kanskje en vei, men ikke tilbake.**

**Kollektivtilbudet må styrkes slik at det blir praktisk mulig å reise kollektivt også innad i egen kommune, ikke bare i aksen til og fra Trondheim og andre sentra.**

**Saken sendes også fylkestinggruppen og kommunestyregruppen.**

Forslag 2:

Vi må nevne funksjonshemmede i partiprogrammet i 2027.

Vi mistet nok noen stemmer på at vi ikke hadde med noe eget punkt om funksjonshemmede i valget i 2023.

Den feilen kan vi ikke gjøre igjen.

Forslagsstiller: Asle Lajos Moholt

**Styrets innstilling:**

**Oversendes styret**

Forslag 3:

Felles møte med opposisjonen.

Ordfører Oskar Andre Småvik kommer nok til å argumentere for at det er best at han fortsetter som ordfører i 2027 å anklage oss for å ikke ha en plan om vi tar over styringen etter valget.

Det er nok lurt å ha møte med SV, MDG, KrF, Kommunelista og Rødt for å finne ut hva opposisjonen er enige om å lage en sak om politikk vi er enig om i Fosna-Folket.

Forslagsstiller: Asle Lajos Moholt

**Styrets innstilling:**

**Oversendes styret og gruppeleder**

Forslag 4:

Minstepensjonen må heves over EUs fattigdomsgrense.

Minstepensjonen i Norge er i dag under EUs fattigdomsgrense og slik kan vi ikke ha det.

De fortjener verdige liv og det er vanskelig med lav inntekt.

Forslagsstiller: Asle Lajos Moholt

**Styrets innstilling:**

**Sendes inn som sak til fylkesårsmøtet med følgende formulering.**

**Stadig flere eldre går inn i pensjonisttilværelsen fra et yrkesaktivt liv og mottar en pensjon deretter. Det har ført til at andelen eldre med lavinntekt har blitt redusert. På tross av dette er det fortsatt flere som går inn i pensjonisttilværelsen som minstepensjonister. Kvinner er overrepresentert i denne gruppen. I det siste har også en del med innvandringsbakgrunn kommet etter.**

**I 2024 passerer dette beløpet 200 000 for første gang, En milepel, men fortsatt vil denne gruppen ha en anstrengt økonomi og etter tall brukt av både Norge og EU være langt under fattigdomsgrensen. Spesielt gjelder dette de som er enslige. Dette må Arbeiderpartiet stå i front for å endre.**

**Minstepensjonen må økes til et nivå som sikrer en trygg økonomisk hverdag og en trygg alderdom.**

Forslag 5:

Tannhelse må bli gratis for de som har minst.

Støre-regjeringen har gjort skritt for å få ned utgiftene til de yngste voksne og de eldste ved tannlegebesøk.

Dette er bra men ikke bra nok.

Norge må sørge for at de som tjener under 750 000 får gratis tannlegebehandling så de som sliter med regninger også kan smile med verdighet.

Canada er i gang med liknende politikk.

Forslagsstiller: Asle Lajos Moholt

**Styrets innstilling:**

**Sendes inn som sak til fylkesårsmøtet med følgende formulering.**

**Tannhelse er fortsatt en stor utgift for mange. På tross av at den generelle tannhelsen i Norge er god, så blir dette prioritert bort på grunn av høy kostnad og dårlige stønadsordninger.**

**Vi vet at dårlig tannhelse fører både til dårligere psykisk helse, sosiale problemer, ubehag og smerter i hverdagen og stigmatisering.**

**Mange har ikke en mulighet til å få ordnet dette med en anstrengt økonomi, sosiale sperrer eller manglende informasjon om støtteordninger.**

**Tannhelse må bli en del av folketrygden på lik linje med andre helsetjenester. Arbeiderpartiet må gå i front for å innlemme tannhelse i egenandelsordningen slik at alle, uavhengig av økonomi og bosted, får tilgang til tannhelsetjenester etter behov og faglige vurderinger.**

Forslag 6:

Norge må få kontroll over cannabissalg.

Det er veldig enkelt i dag å få tak i cannabis selv om det ikke er lovlig.

Inntektene går til kriminelle som ikke bryr seg om alder på kjøper og som ikke kan garantere styrken eller innholdet.

Kanskje brukes pengene på å finansiere alvorligere kriminalitet.

Norge har Vinmonopol og cannabis må selges der.

Da kan styrken bestemmes, staten får inntekter som kan gå tilbake til samfunnet og vi kan kontrollere aldersgrense som med alkohol.

Canada legaliserte cannabis i 2018 og de er veldig fornøyde.

25 delstater i USA har siden 2012 legalisert med suksess.

Forslagsstiller: Asle Lajos Moholt

**Styrets innstilling**

**Saken avvises. Det jobbes sentralt med ny rusreform som vi avventer.**